Document ID: 32000R2601

Komisijas Regula (EK) Nr. 2601/2000
(2000. gada 17. novembris),
ar ko paredz sīki izstrādātus īstenošanas noteikumus Padomes Regulai (EK) Nr. 2494/95 attiecībā uz pirkšanas cenu reģistrēšanas grafiku saskaņotajā patēriņa cenu indeksā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1995. gada 23. oktobra Regulu (EK) Nr. 2494/95 par saskaņotajiem patēriņa cenu indeksiem [1], un jo īpaši tās 4. pantu saistībā ar 5. panta 3. punktu,
apspriedusies ar Eiropas Centrālo banku [2],
tā kā:
(1) Pamatojoties uz Regulas (EK) Nr. 2494/95 5. panta 1. punkta b) apakšpunktu, katrai dalībvalstij ir jāizstrādā saskaņots patēriņa cenu indekss (SPCI), sākot ar 1997. gada janvāra indeksu.
(2) Saskaņā ar 2. panta a) apakšpunkta 3. daļu Komisijas 1996. gada 9. septembra Regulā (EK) Nr. 1749/96 par sākotnējiem īstenošanas pasākumiem Padomes Regulai (EK) Nr. 2494/95 par saskaņotajiem patēriņa cenu indeksiem [3], kurā jaunākie grozījumi izdarīti ar Padomes Regulu (EK) Nr. 1688/98 [4], cenas, ko izmanto SPCI, ir naudas operācijās mājsaimniecību maksātās pirkšanas cenas, lai iegādātos atsevišķas preces un pakalpojumus.
(3) Pastāv plašas iespējas atšķirībām atspoguļošanā pirkšanas cenu reģistrēšanas un atspoguļošanas brīdī saskaņotā patēriņa cenu indeksā. Attiecībā uz šādu grafiku ir vajadzīga saskaņota metodika, lai nodrošinātu, ka izveidotais SPCI atbilst Regulas (EK) Nr. 2494/95 4. pantā noteiktajai salīdzināmības prasībai, jo īpaši produktiem, attiecībā uz kuriem var būt atšķirība starp pirkuma, samaksas vai piegādes laiku un derīguma ilgumu.
(4) Šīs regulas noteikumi atbilst definīcijām, kas izklāstītas Eiropas tautsaimniecības pārskatu sistēmā 1995 (ESA 95), kura izveidota ar Padomes 1996. gada 25. jūnija Regulu (EK) Nr. 2223/96 par Eiropas nacionālo un reģionālo kontu sistēmu Kopienā [5], kurā jaunākie grozījumi izdarīti ar Regulu (EK) Nr. 448/98 [6], ciktāl ESA 95 saskan ar SPCI mērķiem.
(5) Jo īpaši ESA 95 3.89. punkts nosaka, ka preces un pakalpojumus parasti būtu jāreģistrē, kad tiek sagatavoti maksājuma dokumenti, tas ir, kad pircējam rodas saistības attiecībā pret pārdevēju.
(6) SPCI būtu jāatspoguļo cenu pārmaiņas pamatperiodā vai pārskata periodā, pamatojoties uz pārmaiņām izdevumos, kaut arī saglabājas mājsaimniecību patēriņa modelis un patērētāju kopskaits.
(7) Šajā regulā paredzētie pasākumi saskan ar Statistikas programmu komitejas atzinumu, kas izveidota ar Padomes Lēmumu 89/382/EEK, Euratom [7],
IR PIEŅĒMUSI ŠO REGULU.
1. pants
Mērķis
Šīs regulas mērķis ir saskaņot pirkšanas cenu reģistrēšanas un atspoguļošanas brīdi saskaņotajā patēriņa cenu indeksā (še turpmāk "SPCI"), lai nodrošinātu, ka SPCI ir ticami un nozīmīgi un ka tie atbilst Regulas (EK) Nr. 2494/95 4. pantā noteiktajām salīdzināmības prasībām.
2. pants
Reģistrēšanas un atspoguļošanas brīdis
Cenas, ko izmanto SPCI, ir pirkšanas cenas, ko naudas operācijās maksā mājsaimniecības, lai iegādātos atsevišķas preces vai pakalpojumus. Preču cenas ieraksta tā mēneša SPCI, kurā tās ir novērotas.
Pakalpojumu cenas ieraksta tā mēneša SPCI, kurā var sākties pakalpojuma patēriņš par novērotajām cenām.
3. pants
Īstenošana
Šīs regulas noteikumus dalībvalstis piemēro 2000. gada decembrī, un tie stājas spēkā ar 2001. gada janvāra indeksu.
4. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 17. novembrī

Labels: 3
2
19
18